คลังเร่งเข็นนาโนไฟแนนซ์แจกเป็นของขวัญปีใหม่
คลังเตรียมแจกของขวัญปีใหม่ให้นาโนไฟแนนซ์แก้หนี้คนจน หลังเศรษฐกิจกระเตื้องช้า
20 พ.ย. 2557

คลังเตรียมแจกของขวัญปีใหม่ให้นาโนไฟแนนซ์แก้หนี้คนจน หลังเศรษฐกิจกระเตื้องช้า 
นายสมหมาย ภาษี รมว.คลัง เปิดเผยว่า กระทรวงการคลังเตรียมจะออกมาตรการช่วยเหลือคนจนเพื่อมอบให้เป็นของขวัญปีใหม่ 2558 โดยจะเสนอ พล.อ.ประยุทธ์ จันทร์โอชา นายกรัฐมนตรี เป็นแพ็กเกจมาตรการหนึ่งในนั้นคือ สินเชื่อนาโนไฟแนนซ์ที่ทางกระทรวงการคลังได้ยื่นเรื่องให้ ม.ร.ว.ปรีดิยาธร เทวกุล รองนายกรัฐมนตรี ไปพิจารณาแล้ว 
นายสมหมาย ยังกล่าวถึงการลดประมาณการผลิตภัณฑ์มวลรวมในประเทศ (จีดีพี) ของสำนักงานเศรษฐกิจการคลัง (สศค.) ว่า ยังเป็นเพียงตัวเลขคาดการณ์ทางเทคนิค รัฐบาลยังมีเวลาเหลืออีก 1 เดือนกว่า ซึ่งยังต้องรอดูผลมาตรการต่างๆ ในช่วงที่เหลือว่าจะมีผลต่อการกระตุ้นเศรษฐกิจเพิ่มขึ้นอย่างไร มาตรการด้านเศรษฐกิจที่จะออกมาเพิ่มจะไม่ใช่มาตรการกระตุ้น แต่เป็นมาตรการที่จะทำให้เศรษฐกิจโตได้อย่างจริงจัง
ด้าน นายกฤษฎา จีนะวิจารณะ ผู้อำนวยการ สศค. กล่าวว่า ในเดือน ต.ค.ที่ผ่านมา ซึ่งเป็นเดือนแรกของปีงบประมาณ 2558 รัฐบาลจัดเก็บรายได้สุทธิ 1.71 แสนล้านบาท สูงกว่าเป้า 8,352 ล้านบาท หรือ 5.1% แต่ยังต่ำกว่าเดือนเดียวกันปีที่แล้ว 4% 
ปัจจัยหนุนหลักในครั้งนี้ มาจากการนำส่งรายได้ของรัฐวิสาหกิจสูงกว่าเป้า 1.16 หมื่นล้านบาท หรือ 46.1% โดยรัฐวิสาหกิจที่นำส่งรายได้/เงินปันผลสูงที่สำคัญ ได้แก่ บริษัท ปตท. บริษัท ทีโอที ส่วนการจัดเก็บรายได้ของหน่วยงานอื่นสูงกว่าเป้า 
นายกฤษฎา กล่าวว่า การจัดเก็บรายได้ที่สูงกว่าเป้าของ 3 กรมภาษีนั้น สาเหตุสำคัญมาจากภาษีมูลค่าเพิ่ม ภาษียาสูบ และภาษีเงินได้บุคคลธรรมดาที่จัดเก็บได้สูงกว่าประมาณการ โดยส่วนหนึ่งเป็นผลจากการบริโภคภายในประเทศที่ยังคงขยายตัว 
ทั้งนี้ ภาษีที่จัดเก็บได้สูงกว่าเป้าหมายที่สำคัญ ได้แก่ ภาษีมูลค่าเพิ่มสูงกว่าเป้าหมาย 2,707 ล้านบาท ภาษีเงินได้บุคคลธรรมดาสูงกว่าเป้าหมาย 1,038 ล้านบาท แต่ภาษีเงินได้นิติบุคคลต่ำกว่าเป้าหมาย 1,541 ล้านบาท 
นายกฤษฎา กล่าวด้วยว่า ขณะนี้ สศค. ได้รับการชี้แจงตัวเลขการส่งออกเบื้องต้นในเดือน ต.ค. 2557 ว่าขยายตัวได้ 4% หรือมากกว่าที่คาดการณ์ไว้ และหากการส่งออกในไตรมาส 4 ขยายตัวได้ 4% ทั้งปีก็จะทำให้จีดีพีโตได้ 1.4%